Protokol o podmienkach a spôsobe prijatia Bulharskej republiky a Rumunska do Európskej únie - Príloha VI:Zoznam uvedený v článku 20 protokolu: prechodné opatrenia Bulharsko - 6.Dane



Úradný vestník L 157 , 21/06/2005 S. 0115 - 0117



6. DANE 1. 31977 L 0388: Šiesta smernica Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu — spoločný systém dane z pridanej hodnoty: jednotný základ jej stanovenia (Ú. v. ES L 145, 13.6.1977, s. 1), naposledy zmenená a doplnená predpisom: - 32004 L 0066: smernica Rady 2004/66/ES z 26.4.2004 (Ú. v. EÚ L 168, 1.5.2004, s. 35). Na účely uplatňovania článku 28 ods. 3 písm. b) smernice 77/388/EHS si Bulharsko môže ponechať v platnosti oslobodenie medzinárodnej osobnej dopravy uvedenej v bode 17 prílohy F k smernici od dane z pridanej hodnoty, pokiaľ bude splnená podmienka stanovená v článku 28 ods. 4 smernice, najdlhšie však, pokiaľ bude ktorýkoľvek zo súčasných členských štátov uplatňovať rovnaké oslobodenie. 2. 31992 L 0079: Smernica Rady 92/79/EHS z 19. októbra 1992 o aproximácii daní z cigariet (Ú. v. ES L 316, 31.10.1992, s. 8), naposledy zmenená a doplnená predpisom: - 32003 L 0117: smernica Rady 2003/117/ES z 5.12.2003 (Ú. v. EÚ L 333, 20.12.2003, s. 49). Odchylne od článku 2 ods. 1 smernice 92/79/EHS môže Bulharsko odložiť do 31. decembra 2009 uplatňovanie celkovej minimálnej spotrebnej dane z maloobchodnej predajnej ceny (vrátane všetkých daní) na cigarety tej cenovej kategórie, po ktorej je najväčší dopyt, za predpokladu, že bude počas tohto obdobia postupne upravovať svoje sadzby spotrebnej dane smerom k celkovej minimálnej spotrebnej dani stanovenej v smernici. Bez toho, aby bol dotknutý článok 8 smernice Rady 92/12/EHS z 25. februára 1992 o všeobecných systémoch pre výrobky podliehajúce spotrebnej dani a o vlastníctve, pohybe a monitorovaní takýchto výrobkov [8], a po oboznámení Komisie môžu členské štáty počas uplatňovania uvedenej odchylky ponechať v platnosti rovnaké množstevné obmedzenia pre cigarety, ktoré sa môžu prepraviť na ich územie z Bulharska, bez ďalšej platby spotrebnej dane, aká sa uplatňuje pri dovoze z tretích krajín. Členské štáty, ktoré využijú túto možnosť, môžu vykonávať nevyhnutné kontroly za predpokladu, že tieto kontroly neovplyvňujú riadne fungovanie vnútorného trhu. 3. 32003 L 0049: smernica Rady 2003/49/ES z 3. júna 2003 o spoločnom systéme zdaňovania uplatňovanom na výplaty úrokov a licenčných poplatkov medzi združenými spoločnosťami rôznych členských štátov (Ú. v. EÚ L 157, 26.6.2003, s. 49), naposledy zmenené a doplnená predpisom: - 32004 L 0076: smernica Rady 2004/76/ES z 29.4.2004 (Ú. v. EÚ L 157, 30.4.2004, s. 106). Bulharsko je oprávnené neuplatňovať ustanovenia článku 1 smernice 2003/49/ES do 31. decembra 2014. Počas uvedeného prechodného obdobia, daňová sadzba uplatňovaná na výplaty úrokov alebo licenčných poplatkov združeným spoločnostiam iného členského štátu alebo trvalému podniku združenej spoločnosti členského štátu, ktorý sa nachádza v inom členskom štáte, nesmie presiahnuť do 31. decembra 2010 10 % a na nasledujúce roky do 31. decembra 2014 nesmie presiahnuť 5 %. 4. 32003 L 0096: smernica Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (Ú. v. EÚ L 283, 31.10.2003, s. 51), naposledy zmenená a doplnená predpisom: - 32004 L 0075: smernica Rady 2004/75/ES z 29.4.2004 (Ú. v. EÚ L 157, 30.4.2004, s. 100). a) Odchylne od článku 7 smernice 2003/96/ES môže Bulharsko uplatňovať tieto prechodné obdobia: - do 1. januára 2011 na úpravu vnútroštátnej úrovne zdaňovania bezolovnatého benzínu, ktorý sa používa ako palivo, na minimálnu úroveň 359 EUR na 1000 l. Skutočná daňová sadzba uplatňovaná na bezolovnatý benzín, ktorý sa používa ako palivo nesmie byť od 1. januára 2008 nižšia ako 323 EUR na 1000 l, - do 1. januára 2010 na úpravu vnútroštátnej úrovne zdaňovania plynového oleja a kerozínu, ktoré sa používajú ako palivo, na minimálnu úroveň 302 EUR na 1000 l a do 1. januára 2013 na dosiahnutie minimálnej úrovne 330 EUR na 1000 l. Skutočná daňová sadzba uplatňovaná na plynový olej a kerozín, ktoré sa používajú ako palivo, nesmie byť od 1. januára 2008 nižšia ako 274 EUR na 1000 l. b) Odchylne od článku 9 smernice 2003/96/ES môže Bulharsko uplatňovať tieto prechodné obdobia: - do 1. januára 2010 na úpravu vnútroštátnej úrovne zdaňovania uhlia a koksu, ktorý sa používa na účely diaľkového kúrenia, na minimálnu úroveň zdaňovania stanovenú v prílohe I, tabuľke C, - do 1. januára 2009 na úpravu vnútroštátnej úrovne zdaňovania uhlia a koksu, ktorý sa používa na iné účely ako diaľkové kúrenie, na minimálnu úroveň zdaňovania stanovenú v prílohe I, tabuľke C. Skutočné daňové sadzby uplatňované na príslušné energetické výrobky nesmú byť od 1. januára 2007 nižšie ako 50 % príslušnej minimálnej sadzby Spoločenstva. c) Odchylne od článku 10 smernice 2003/96/ES môže Bulharsko uplatňovať prechodné obdobie do 1. januára 2010 na úpravu vnútroštátnych úrovní zdaňovania elektriny, na minimálnu úroveň zdaňovania stanovenú prílohe I, tabuľke C. Skutočné daňové sadzby uplatňované na elektrinu nesmú byť od 1. januára 2007 nižšie ako 50 % príslušnej minimálnej sadzby Spoločenstva. [8] Ú. v. ES L 76, 23.3.1992, s. 1. Smernica naposledy zmenená a doplnená nariadením (ES) č. 807/2003 (Ú. v. EÚ L 122, 16.5.2003, s. 36). --------------------------------------------------